31998D0181
L 069/1
JURNALUL OFÍCIAL AL UNIUNII EUROPENE
DECIZIA CONSILIULUI ȘI A COMISIEI
din 23 septembrie 1997
privind încheierea de către Comunitățile Europene a Tratatului privind Carta energiei și a Protocolului la Carta energiei privind eficiența energetică și aspectele conexe referitoare la mediu (1)
(98/181/CE, CECO, Euratom)
CONSILIUL UNIUNII EUROPENE,
COMISIA COMUNITĂȚILOR EUROPENE,
având în vedere Tratatul de instituire a Comunității Europene a Cărbunelui și Oțelului, în special articolul 95,
având în vedere Tratatul de instituire a Comunității Europene, în special articolul 54 alineatul (2), articolul 57 alineatul (2) ultima teză, articolul 66, articolul 73c alineatul (2), articolele 87, 99, 100a și 113, articolul 130s alineatul (1) și articolul 235 coroborat cu articolul 228 alineatul (2) teza a doua și alineatul (3) paragraful al doilea,
având în vedere Tratatul de instituire a Comunității Europene a Energiei Atomice, în special articolul 101 paragraful al doilea,
având în vedere avizul comitetului consultativ creat prin Tratatul de instituire a Comunității Europene a Cărbunelui și Oțelului,
având în vedere propunerea Comisiei,
având în vedere avizul conform al Consiliului, adoptat în unanimitate, în temeiul articolului 95 din Tratatul de instituire a Comunității Europene a Cărbunelui și Oțelului,
având în vedere avizul conform al Parlamentului European (2),
având în vedere aprobarea Consiliului dată în temeiul articolului 101 din Tratatul de instituire a Comunității Europene a Energiei Atomice,
întrucât Carta europeană a energiei a fost semnată la 17 decembrie 1991 de către Comunitățile Europene și statele membre;
întrucât Comunitățile Europene și statele membre au semnat, la 17 decembrie 1994, Tratatul privind Carta energiei și Protocolul la Carta energiei privind eficiența energetică și aspectele conexe referitoare la mediu, cu scopul de a stabili un cadru juridic internațional sigur și imperativ pentru principiile și obiectivele enunțate în carta menționată;
întrucât de la data semnării tratatului menționat, Comunitățile Europene și statele membre aplică Tratatul privind Carta Energiei cu titlu provizoriu, în temeiul Deciziilor 94/998/CE (3) și 94/1067/Euratom ale Consiliului (4);
întrucât principiile și obiectivele Tratatului privind Carta energiei au o importanță fundamentală pentru viitorul Europei, prin aceea că permit statelor membre ale Comunității Statelor Independente și țărilor din Europa Centrală și de Est să își dezvolte potențialul energetic, contribuind la ameliorarea securității aprovizionării cu energie;
întrucât principiile și obiectivele Protocolului la Carta energiei vor contribui la consolidarea protecției mediului, în special prin promovarea eficienței energetice;
întrucât este necesară consolidarea inițiativei și a rolului central al Comunităților Europene, permițând acestora să participe din plin la punerea în aplicare a Tratatului privind Carta energiei și a Protocolului la Cartei energiei;
întrucât încheierea Tratatului privind Carta energiei și a Protocolului la Carta energiei vor contribui la realizarea obiectivelor Comunităților Europene;
întrucât articolul 73c alineatul (2) din Tratatul de instituire a Comunității Europene trebuie să constituie baza juridică a prezentei decizii, dat fiind că Tratatul privind Carta energiei impune anumite obligații Comunităților Europene în ceea ce privește circulația capitalurilor și a plăților între Comunitățile Europene și țările terțe părți contractante la Tratatul privind Carta energiei;
întrucât Tratatul privind Carta energiei poate să aducă atingere actelor legislative întemeiate pe articolul 235 din Tratatul de instituire a Comunității Europene și întrucât, pentru punerea în aplicare a obligațiilor de cooperare care decurg din primul tratat în domeniul energiei, Tratatul de instituire a Comunității Europene nu a prevăzut alte competențe de acțiune decât cele din articolul menționat;
întrucât Tratatul privind Carta energiei și Protocolul la Carta energiei trebuie aprobate de către Comunitățile Europene;
întrucât, pentru asigurarea unității în reprezentarea externă a Comunităților Europene, în ceea ce privește atât procedura de încheiere, cât și executarea angajamentelor luate de către Comunitățile Europene și statele membre, trebuie stabilite proceduri de coordonare adecvate; întrucât, în acest sens, este oportun să se prevadă că prezenta decizie va fi depusă pe lângă Guvernul Republicii Portugheze o dată cu instrumentele de ratificare ale statelor membre; întrucât, din aceleași motive, poziția care trebuie adoptată de către Comunitățile Europene și statele membre trebuie să fie coordonată în materie de decizii luate în cadrul Conferinței Cartei energiei, instituită prin Tratatul privind Carta energiei, în domeniile de competență mixtă;
întrucât Conferința Cartei dispune de capacitate autonomă de decizie; întrucât este posibil, în consecință, să fie prevăzute proceduri adecvate de stabilire a poziției Comunităților Europene în cadrul Conferinței;
întrucât este necesar să se asigure simplitatea acestor proceduri, pentru a permite o participare eficientă a Comunităților Europene la Conferința Cartei;
întrucât, pentru deciziile Conferinței Cartei care necesită adoptarea unei legislații comunitare sau modificarea legislației existente, Consiliul și Comisia trebuie să hotărască în conformitate cu normele prevăzute la articolul 228 alineatele (1) și (2) din Tratatul de instituire a Comunității Europene;
întrucât, în cazul în care deciziile adoptate în cadrul Conferinței Cartei se referă la domenii de competență mixtă, Comunitățile Europene și statele membre trebuie să coopereze în vederea ajungerii la o poziție comună, în conformitate cu jurisprudența Curții de Justiție a Comunităților Europene,
DECID:
Articolul 1
Tratatul privind Carta energiei și Protocolul la Carta energiei privind eficiența energetică și aspectele conexe referitoare la mediu, denumit în continuare „Protocolul la Carta Energiei”, sunt aprobate în numele Comunității Europene a Cărbunelui și Oțelului, al Comunității Europene și al Comunității Europene a Energiei Atomice.
Textele Tratatului privind Carta energiei și Protocolului la Carta energiei se anexează la prezenta decizie.
Articolul 2
Președintele Consiliului procedează, în numele Comunității Europene, la depunerea instrumentului de ratificare a Tratatului privind Carta energiei și a Protocolului la Carta energiei pe lângă Guvernul Republicii Portugheze, în conformitate cu articolele 39 și 49 din tratat și în conformitate cu articolele 15 și 21 din protocolul menționat. În aceleași condiții, președintele Comisiei procedează la depunerea instrumentelor de ratificare în numele Comunității Europene a Cărbunelui și Oțelului și al Comunității Europene a Energiei Atomice.
Președinții Consiliului și Comisiei, acționând, respectiv, pe de o parte, în numele Comunității Europene și, pe de altă parte, în numele Comunității Europene a Cărbunelui și Oțelului și al Comunității Europene a Energiei Atomice, consultă statele membre pentru a asigura, în măsura posibilului, depunerea simultană a instrumentelor lor de ratificare.
Articolul 3
(1) Poziția pe care Comunitatea Europeană poate fi chemată să o adopte în cadrul Conferinței Cartei energiei, instituită prin Tratatul privind Carta energiei, în ceea ce privește deciziile acesteia necesitând adoptarea unei legislații comunitare sau modificarea legislației existente, este, sub rezerva alineatului (3), adoptată de Consiliu, care hotărăște în conformitate cu normele pertinente din Tratatul de instituire a Comunității Europene.
Consiliul hotărăște cu majoritate calificată. Cu toate acestea, Consiliul hotărăște în unanimitate atunci când decizia care trebuie luată de către Conferința Cartei reglementează un domeniu pentru care unanimitatea este cerută pentru adoptarea normelor comunitare interne.
(2) În alte cazuri, poziția care urmează să fie luată de Comunitatea Europeană este adoptată de Consiliu.
(3) Pentru chestiunile care intră sub incidența alineatului (1), Consiliul și Comisia informează integral și periodic Parlamentul European și îi oferă acestuia posibilitatea de a-și exprima punctul de vedere asupra poziției care trebuie adoptată de Comunitate în cadrul Conferinței Cartei.
În cazul deciziilor pe care Conferința Cartei este chemată să le adopte în conformitate cu articolul 34 alineatul (7) din Tratatul privind Carta energiei, Consiliul consultă Parlamentul European sau obține avizul conform al acestuia înainte de a hotărî, în condițiile prevăzute la articolul 228 alineatul (3) din Tratatul de instituire a Comunității Europene.
(4) Poziția care urmează să fie adoptată în numele Comunității Europene a Cărbunelui și Oțelului este adoptată de Comisie cu aprobarea Consiliului, care hotărăște cu majoritate calificată sau în unanimitate, în funcție de chestiunea în cauză.
(5) Poziția care urmează să fie adoptată în numele Comunității Europene a Energiei Atomice este adoptată de către Comisie cu aprobarea Consiliului, care hotărăște cu majoritate calificată.
Articolul 4
Prezenta decizie se publică în Jurnalul Oficial al Comunităților Europene.
Adoptată la Bruxelles, 23 septembrie 1997.